C 342/10
HU
Az Európai Unió Hivatalos Lapja
2022.9.6.
2022. február 15., kedd
37. megismétli, hogy a többéves pénzügyi keret 30 %-át és a NextGenerationEU 37 %-át éghajlat-politikai intézkedésekre, a NextGenerationEU 20 %-át pedig a digitális átállásra fordítják; felhívja a Bizottságot, hogy kövesse nyomon a tagállamokat, és adjon számukra iránymutatást és ajánlásokat annak biztosítása érdekében, hogy kialakuljanak a kettős zöld és digitális átállás megvalósításához szükséges készségek; sajnálatát fejezi ki amiatt, hogy a NextGenerationEU keretében kizárták a városi területeket, és ezért kéri a városok, a nagyvárosok és a funkcionális városi területek jobb bevonását és részvételét a helyreállítási és rezilienciaépítési tervek tervezésében és végrehajtásában;
38. hangsúlyozza, hogy több fát kell ültetni, és több zöldtetőt kell telepíteni, mivel a városok ökologizálása jelentős rekreációs értéket képvisel az emberek számára, és csökkenti a hőmérsékletet, elnyeli a túlzott esővizet, és azáltal ellensúlyozza az éghajlatváltozás hatásait és a biológiai sokféleség csökkenését; kiemeli, hogy az épületek átalakítása (az energiafelhasználás csökkentése érdekében), valamint a városok átalakítása (a zöld területek növelése, valamint a gyaloglás és a kerékpározás előmozdítása érdekében) megtakarításokat fog eredményezni, munkahelyeket fog teremteni, hozzá fog járulni az energiaszegénység elleni küzdelemhez, és éghajlati előnyökkel fog járni; 39. hangsúlyozza, hogy a városi térségek elköteleződése rendkívül fontos a klímasemleges társadalomba, valamint a virágzó, tisztességes, fenntartható és versenyképes gazdaságba való átmenet érdekében; megjegyzi, hogy egyes esetekben a helyi önkormányzatok nem rendelkeznek a fellépések elindításához és az előrelépéshez szükséges know-how-val, emberi erőforrással és jó minőségű adatokhoz való hozzáféréssel; ezért úgy véli, hogy a kapacitásépítést, a technikai támogatást és a finanszírozást a közös rendelkezésekről szóló rendeletben foglaltaknak megfelelően teljes mértékben ki kell használni a városi és elővárosi hatóságokra az európai zöld megállapodás céljainak elérése érdekében, és úgy véli, hogy a városi hatóságoknak a jövőben közvetlenül hozzá kell férniük az uniós finanszírozáshoz;
Innovatív városok 40. hangsúlyozza, hogy a digitalizáció segített kezelni a világjárványból eredő egyes azonnali kihívásokat, különösen a kijárási korlátozások idején, és hogy a Covid19-világjárvány által feltárt számos egyenlőtlenség között a digitális szakadék az egyik legsúlyosabb; megállapítja, hogy a világjárvány felgyorsította a digitalizációt, a technológia pedig elengedhetetlenné vált a távmunka, az otthoni oktatás, az e-kereskedelem, az e-egészségügy, az e-kormányzat, a digitális demokrácia és a digitális szórakoztatás szempontjából; felhívja a Bizottságot, hogy kövesse szorosan nyomon ezeket a fejleményeket, és biztosítsa az uniós vívmányoknak való teljes körű megfelelést, különösen a munkavállalói és a szociális jogokat illetően; emlékeztet rá, hogy a digitalizációnak és a digitális konnektivitásnak prioritást kell élveznie a helyi közösségekben zajló helyreállítás során; ismételten hangsúlyozza a megfelelő versenyjog és állami támogatási keret fontosságát, amely az állami támogatási szabályok alapján teljes rugalmasságot biztosít a tagállamok számára a gazdaságnak a koronavírus-járvány idején történő támogatása érdekében, különösen nagy sebességű széles sávú és 5G infrastruktúra kiépítése révén minden városban, függetlenül azok méretétől; felhívja a tagállamokat, hogy támogassák a konnektivitást, biztosítsanak felszerelést, és biztosítsák képzett személyzet jelenlétét az állami, szociális és oktatási intézményekben;
41. kéri, hogy legyenek fellépések és szakpolitikák az igazságos digitális átállás támogatására, amelyeket különböző – a várositól az uniósig – szinteken kell megvalósítani; kéri, hogy a digitális társadalmi befogadást ismerjék el minden generáció jogaként, és hogy legyen egyértelmű kötelezettségvállalás a városi egyetemes internetkapcsolat megvalósítása mellett; 42. hangsúlyozza, hogy az új lehetőségekhez való hozzáférés bővítése érdekében meg kell erősíteni a digitális jártasságot; úgy véli, hogy az oktatásba és képzésbe irányuló beruházásokat mind az állami, mind a magánszektorban meg kell erősíteni olyan átfogó, a munkavállalók továbbképzését és átképzését, valamint az egész életen át tartó tanulást szolgáló programokkal, amelyek a készségek iránti kereslet változásaira reagálnak; felhív a nők és lányok oktatásának és pályájának előmozdítására a természettudományok, a technológia, a műszaki tudományok és a matematika (TTMM) területén; 43. emlékeztet arra, hogy a városi turizmus alapvető szerepet játszott a várospolitikák kialakításában; rámutat arra, hogy a világjárvány kitörése után az uniós városok többsége szenvedett a turizmus ellehetetlenülésétől, és új és fenntarthatóbb módszereket kellett keresniük a turizmus helyreállításához, ez pedig az új digitális technológiák megnövekedett használatához vezetett, amelyek lehetővé tették a városi terek jobb kezelését és a városi turisták mozgását annak érdekében, hogy megakadályozzák a nagy csoportosulások és a kockázatos helyzetek kialakulását a világjárvány összefüggésében; 44. kiemeli, hogy a könyvtárak és a kulturális központok a digitális és társadalmi befogadás, az egész életen át tartó tanulás, valamint a városi közösségek és hátrányos helyzetű csoportok foglalkoztatásához vezető utak elősegítésének eszközei; felhívja továbbá a figyelmet arra, hogy további terekre van szükség a személyes és politikai kapcsolódásokhoz;